Die 3de FIFA Sokker-Wêreldbekertoernooi (Frans: Coupe du Monde 1938 – France; Engels: FIFA World Cup) is vanaf 4 tot 19 Junie 1938 in Frankryk aangebied. Dit was die eerste Sokker-Wêreldbekertoernooi wat in Frankryk aangebied is en die tweede in Europa. Dit was die laaste Sokker-Wêreldbekertoernooi voor die uitbreek van die Tweede Wêreldoorlog een jaar later wat met die Duitse Inval van Pole begin het. Die volgende FIFA Sokker-Wêreldbekertoernooi in 1950 sal 12 jaar later in Brasilië beslis word, nadat die toernooie van 1942 en 1946 weens die wêreldwye oorlog gekanselleer is. 15 nasionale sokkerspanne het aan die FIFA Sokker-Wêreldbekertoernooi in 1938 deelgeneem; Oostenryk het gekwalifiseer, maar is net drie maande voor dié toernooi met die "Anschluss" by Nazi-Duitsland ingelyf. Soos by die vorige FIFA Sokker-Wêreldbekertoernooi in 1934 is tydens dié toernooi geen groepfase beslis nie en dit het met die agtste eindrondte begin. Die verdedigende kampioen Italië wen die trofee nadat hulle Hongarye met 4–2 in die eindstryd klop en sodoende hulle tweede wêreldbeker inpalm. Brasilië eindig in die derde en Swede in die vierde plek.